b'\n_START_ARTICLE_\nHeinrich Leonhard von Tschirschky und B\xc3\xb6gendorff\n_START_SECTION_\nKarriere\n_START_PARAGRAPH_\nHeinrich ble f\xc3\xb8dt inn en adelig familie som s\xc3\xb8nn av Otto von Tschirschky und B\xc3\xb6gendorff, generaldirekt\xc3\xb8r for K\xc3\xb6niglich S\xc3\xa4chsischen Staatseisenbahnen. Han gikk i 1881 inn i Sachsens justisvesen, men vekslet i 1883 over til det tyske keiserrikets diplomati. Tschirschky var fra 1885 til 1886 sekret\xc3\xa6r i keiserrikets utenriksdepartement under ledelse av \xc2\xa0Herbert von Bismarck.Deretter ble han legasjonssekret\xc3\xa6r i ambassaden i Wien, og siden ved gesandtskapene i Athen og Bern. Han ble i 1893 legasjonsr\xc3\xa5d ved ambassaden i Konstantinopel og fikk tilsvarende stilling i Sankt Petersburg i 1895. Han ble i 1900 ministerresident\xc2\xa0i\xc2\xa0Luxemburg, i 1902\xc2\xa0pr\xc3\xb8yssisk\xc2\xa0sendemann (Gesandter) i\xc2\xa0Mecklenburg og hansabyene. Fra 1900 fulgte han keiser Wilhelm II\xc2\xa0p\xc3\xa5 reiser som representant for utenriksdepartementet.\n_START_SECTION_\nUtenriksminister\n_START_PARAGRAPH_\nUtnevningen av Tschirschky som utenriksminister ble i samtiden mottatt med en viss forbauselse i det politiske milj\xc3\xb8. Hans etterm\xc3\xa6le er blant annet preget av at han hadde d\xc3\xa5rlige evner som deltaker i den parlamentariske debatt._NEWLINE_Tschirschky underskrev som utenriksminister i 1906, den s\xc3\xa5kalte Optant-konvensjonen med Danmark. Etter den dansk-slesvigske krig i 1864 hadde det v\xc3\xa6rt mulig for slesvigerne \xc3\xa5 optere, det vil si \xc3\xa5 velge dansk statsborgerskap, og utvandre til Danmark. Senere fikk optantene bli i Slesvig p\xc3\xa5 utlendingevilk\xc3\xa5r. Optantenes barn ble imidlertid statsl\xc3\xb8se, da barn f\xc3\xb8dt av utlendinger f\xc3\xb8rst fikk dansk statsborgerskap i 1898. Optantkonvensjonen gjorde det mulig for optantbarna \xc3\xa5 bli tyske statsborgere.'